Kommissionens beslutning
af 27. marts 2002
om ændring af Rådets beslutning 2000/766/EF og Kommissionens beslutning 2001/9/EF for så vidt angår overførbare spongiforme encephalopatier og fodring med animalsk protein
(meddelt under nummer K(2002) 1277)
(EØS-relevant tekst)
(2002/248/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(4), særlig artikel 22, og
ud fra følgende betragtninger:
(1) Ved Rådets beslutning 2000/766/EF af 4. december 2000 om en række beskyttelsesforanstaltninger over for overførbare spongiforme encephalopatier og fodring med animalsk protein(5) forbydes det, at visse husdyr fodres med forarbejdede animalske proteiner. På betingelser, der er fastsat i Kommissionens beslutning 2001/9/EF(6), ændret ved beslutning 2001/165/EF(7), omfatter forbuddet ikke visse forarbejdede animalske proteiner.
(2) Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(8) forbydes fodring af drøvtyggere med forarbejdet såvel som uforarbejdet pattedyrprotein. Anvendelsen af den pågældende bestemmelse blev udskudt ved Kommissionens forordning (EF) nr. 270/2002(9).
(3) For at være konsekvent og undgå enhver risiko for overførsel af BSE bør forbuddet mod, at visse husdyr fodres med forarbejdede animalske proteiner, i beslutning 2000/766/EF udvides til at omfatte fodring af drøvtyggere med alle former for animalske proteiner. Fodring med bestemte animalske proteiner, som ikke anses for at medføre BSE-risiko eller hindre kontrol, bør fortsat tillades.
(4) Æg og ægprodukter anses ikke for at indebære en risiko for overførbare spongiforme encephalopatier, og det bør derfor tillades at fodre husdyr med æg og ægprodukter.
(5) For så vidt angår andre dyr end drøvtyggere bør der fastsættes klarere regler om produktion af fiskemel med hensyn til virksomheder, der producerer såvel fisk og fiskerivarer til konsum som fiskemel til foderbrug.
(6) Beslutning 2000/766/EF og 2001/9/EF bør derfor ændres i overensstemmelse hermed.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I artikel 2 i beslutning 2000/766/EF foretages følgende ændringer:
1) Stk. 1 affattes således: "1. Medlemsstaterne forbyder fodring
a) af drøvtyggere med animalske proteiner
b) af husdyr, der holdes, opfedes eller opdrættes med henblik på produktion af fødevarer, med forarbejdede animalske proteiner."
2) I stk. 2 affattes sidste led således: "- mælk og mejeriprodukter samt æg og ægprodukter."
Artikel 2
I beslutning 2001/9/EF affattes bilag I, punkt 1, således: "1) Fiskemel skal fremstilles i forarbejdningsanlæg, der udelukkende beskæftiger sig med produktion af produkter fremstillet af fisk, og som er godkendt til formålet af myndighederne, jf. artikel 5, stk. 2, i direktiv 90/667/EØF."
Artikel 3
Denne beslutning anvendes fra den 1. april 2002.
Artikel 4
Denne beslutning er rettet til medlemsstaterne.
Udfærdiget i Bruxelles, den 27. marts 2002.